**Európai Uniós támogatással megvalósuló fejlesztések**

Az Európai Unió 2014 és 2020 közötti hétéves költségvetési keretéből jelentős fejlesztési források érkeznek Magyarországra. A vonatkozó uniós jogszabályok szerint a tagállamok – ezáltal Magyarország – számára átadott forrásokat a fejlesztési programokban rögzítettek szerint kell felhasználni. E programokat Magyarország tervezi meg, végrehajtásuk az EU Bizottságával való egyeztetést követően indulhat. Az EU szintű célokat az Európa 2020 stratégia, valamint a belőle levezetett ún. 11 tematikus célkitűzés jelöli ki. A köznevelési ágazat fejlesztéseit a „10. Befektetés az oktatásba, a képzésbe és az élethosszig tartó tanulásba” című tematikus célkitűzés és az Emberi Erőforrás Fejlesztési Operatív Program (EFOP) támogatja.

Az oktatási ágazathoz kapcsolódó konstrukciókat az Emberi Erőforrás Fejlesztési Operatív Program éves fejlesztési keretének megállapításáról szóló 1037/2016. (II. 9.) Korm. határozat nevesíti. A 2014–2020-as programozási időszakban tervezett, köznevelési szakterületet érintő főbb EFOP konstrukciók az alábbiak.

**Tartalom- és módszertani fejlesztések**

**EFOP-1.4.4-17 BARI SHEJ - NAGYLÁNY-FÁTĂ MÁRÉ**

A pályázat a hátrányokkal küzdő roma lányok iskolai lemorzsolódásának csökkentését, valamint ehhez kapcsolódóan a továbbtanulási esélyeik növelését célozza.

A pályázati felhívás az alábbi linken érhető el:

[www.palyazat.gov.hu/efop-144-17-bari-shej-nagylny-ft-mr](http://www.palyazat.gov.hu/efop-144-17-bari-shej-nagylny-ft-mr)

**EFOP-3.1.2 – A pedagógusok módszertani felkészítése a végzettség nélküli iskolaelhagyás megelőzése érdekében**

A projekt célja a pedagógusok képzése és felkészítése a végzettség nélküli iskolaelhagyás hatékony kezelése és megelőzése érdekében alkalmazható módszertani ismeretek elsajátítására, ezáltal hozzájárulva a lemorzsolódás szempontjából veszélyeztetett tanulói csoportok iskolai sikerességének elősegítéséhez. A projekt céljait az alábbi beavatkozások szolgálják:

* a lemorzsolódás megelőzésére alkalmas, tanulást támogató pedagógiai módszerek kidolgozása, és országos elterjesztése az alapfokú oktatásban résztvevők számára;
* a kidolgozott pedagógiai módszer alkalmazásának elősegítését szolgáló pedagógusképzési tartalmak megújítása, valamint pedagógus továbbképzések.

A konstrukció keretében a pedagógusok várhatóan országosan kapnak felkészítést a befogadó, komplex nevelési módszer alkalmazására.

A projektről további információk az alábbi oldalon olvashatók:

<https://www.oktatas.hu/kozneveles/projektek/efop312>

**EFOP-3.1.5 – A tanulói lemorzsolódással veszélyeztetett intézmények támogatása**

A projekt célja az országos kompetencia-méréseken alulteljesítő köznevelési intézmények minőségi köznevelés nyújtásához szükséges komplex fejlesztése, valamint a lemorzsolódás szempontjából veszélyeztetett tanulói csoportok iskolai sikerességének elősegítése. A projekt hozzájárul a köznevelés hátránykompenzációs és esélyteremtő képességének növeléséhez, a minőségi oktatáshoz való hozzáférés javításához, az oktatási egyenlőtlenségek csökkentéséhez. A projekt céljait az alábbi beavatkozások szolgálják:

* az iskolák támogatása a saját intézményi szintű intézkedési tervük készítésében/fejlesztésében és megvalósításában;
* intézményvezetők, pedagógusok módszertani felkészültségének támogatása;
* területi támogató rendszer minőségének és kapacitásának fejlesztése;
* helyi intézmények, feladatellátási helyek fejlesztését támogató általános módszertani, valamint szaktárgyi, szakmacsoportonkénti folyamat-tanácsadás.

A projektről további információk az alábbi oldalon olvashatók:

<https://www.oktatas.hu/kozneveles/projektek/efop315>

**EFOP-3.1.6 - A köznevelés esélyteremtő szerepének erősítése**

A projekt célja a súlyos és halmozottan fogyatékos gyermekeket ellátó intézmények szakmai fejlesztésének támogatása, a családok kompetenciáinak erősítése, a társadalmi elfogadás elősegítése, valamint a pedagógiai szakszolgálati intézmények és utazó gyógypedagógusi, utazó konduktori hálózatok fejlesztése. A felhívás átfogó céljait az alábbi részcélok szolgálják:

* a súlyos és halmozottan fogyatékos gyermekeket ellátó intézmények szakmai fejlesztése;
* a minőségi pedagógiai szakszolgáltatásokhoz való hozzáférés javítása, a szakszolgálati ellátásban tapasztalható területi egyenlőtlenségek csökkentése;
* az utazó gyógypedagógusi, utazó konduktori hálózat szakmai fejlesztése.

A projekt pályázati felhívása a [www.palyazat.gov.hu](http://www.palyazat.gov.hu) oldalon megtekinthető.

**EFOP-3.1.7– Esélyteremtés a köznevelésben**

A projekt célja a köznevelési intézményekben az esélyteremtő nevelést lehetővé tevő módszertani kultúra fejlesztése: komplex, helyi viszonyokra reagáló, gyakorlatközpontú intézmény- és szolgáltatásfejlesztés, valamint szolgáltatási tartalomfejlesztés megvalósítása a már meglévő ismeretek, tapasztalatok, módszertani háttér, képzések és emberi erőforrás alkalmazásával a befogadó oktatás megteremtése érdekében. Emellett a projekt végzi a tanoda, második esély valamint a Roma lányok továbbtanulási esélyinek növelése programok szakmai támogatását.

Kiemelt cél a leszakadó közegben működő, hátrányos és halmozottan hátrányos helyzetű gyermekeket/tanulókat nagy létszámban nevelő-oktató, országos méréseken alulteljesítő köznevelési intézményekben

* az esélyteremtő nevelést-oktatást lehetővé tevő módszertani kultúra kialakítása, megerősítése;
* a megindult fejlesztések intézményi, szakmakörnyezeti beágyazódásának elősegítése, megerősítése, kiterjesztése;
* esélyteremtő módszertant alkalmazó köznevelési intézmények gyakorlóintézménnyé válásának támogatása.

A projektről további információk az alábbi oldalon olvashatók:

<https://www.oktatas.hu/kozneveles/projektek/efop317>

**EFOP-3.1.9.-17 - Iskolapad újratöltve – Második esély programok támogatása**

A projekt célja a középfokú végzettséggel nem rendelkező, tanköteles koron túli, köznevelés rendszeréből lemorzsolódott fiatalok középfokú tanulmányokba való visszavezetése, érettségi bizonyítvány, szakképesítés megszerzésének támogatása.

A pályázati felhívás az alábbi linken érhető el: <https://www.palyazat.gov.hu/efop-319-16-iskolapad-jratltve-msodik-esly-programok-tmogatsa>

A Közép-magyarországi régióra vonatkozó felhívás megjelenése hamarosan várható a <https://www.palyazat.gov.hu/doc/4385> oldalon.

**EFOP-3.1.10.-17 - „Lépj egy fokkal feljebb! - Továbbtanulást erősítő kezdeményezések támogatása”**

A konstrukció alapvető célja elsősorban a középfokú végzettséget megszerző hátrányos és halmozottan hátrányos helyzetű tanulók számának és arányának növelése, továbbá a felsőoktatásba vezető út megerősítése.

A pályázati felhívás az alábbi linken érhető el: <https://www.palyazat.gov.hu/efop-3110-16-lpj-egy-fokkal-feljebb-tovbbtanulst-erst-kezdemnyezsek-tmogatsa-1>

**EFOP-3.2.2-VEKOP/15 – A köznevelés tartalmi szabályozóinak megfelelő tankönyvek, taneszközök fejlesztése és digitális tartalomfejlesztés**

A projekt célja a TÁMOP-3.1.2-B/13 azonosítószámú kiemelt konstrukció keretében elkészített tankönyvek iskolai kipróbálásának folytatása, hatékonyságuk és használhatóságuk gyakorlati tapasztalatokon alapuló ellenőrzése, valamint ezek alapján a tankönyvek javítása, átdolgozása, illetve a tankönyvek eredményes használatát elősegítő tanári segédanyagok készítése. A konstrukció céljai között szerepel az NKP továbbfejlesztése, digitális tartalomszolgáltatások biztosítása és a köznevelési digitális tartalmakra vonatkozó fejlesztések eredményeinek NKP-n való megjelenítése is.

A projektről további információk az alábbi oldalon olvashatók:

<http://ofi.hu/efop-322-vekop-15-2016-00001>

**EFOP-3.2.3-17 – Digitális környezet a köznevelésben**

A projekt célja digitális pedagógiai módszertani csomagokra épülő pilot programok megvalósítása, amelyek elterjeszthetőek a teljes köznevelési rendszerben a pedagógusok digitális felkészültségének, módszertani kultúrájának növelése, a mindennapi pedagógiai munka során az információs és kommunikációs technológiai eszközök(a továbbiakban: IKT) használat erősítése és elsősorban a digitális és egyéb kulcskompetenciák hatékonyabb fejlesztése érdekében. A projekt részcéljai:

* a digitális pedagógiai módszertanok komplex, intézményi szintű fejlesztése a pedagógusok képzésével, támogató eszközök bevezetésével és beválás-vizsgálatával, illetve a nemzetközileg bevált eszközrendszerek meghonosítása és kísérleti jellegű bevezetése;
* a tanulók matematikai, szövegértési, digitális és természettudományos, valamint problémamegoldó és kreatív kompetenciáinak fejlesztése;
* a DOS-ban foglalt fejlesztési célok (a pedagógusok IKT tudása, módszertani kultúrája, motivációja; IKT-eszközök használatának beépülése a tanítás-tanulás és az értékelés folyamatába; internet- és eszközellátottság; IT biztonság, esélyegyenlőség; oktatás adminisztrációs szolgáltatások) megvalósítása;
* a pilot programot megvalósító intézményekben a digitális környezeti fejlesztések hozzáférhetővé, akadálymentessé tétele, kiemelten a fogyatékossággal élő, a sajátos nevelési igényű és a beilleszkedési, tanulási és magatartási nehézséggel küzdő tanulók számára.

A projektről további információk az alábbi oldalon olvashatók:

<http://dpmk.hu/>

**EFOP-3.2.4-16 – Digitális kompetencia fejlesztése**

A projekt célja a minőségi és méltányos köznevelési rendszer kialakítása és a munkaerőpiacon/felsőoktatásban/egész életen át tartó tanulásban való sikeres részvétel elősegítése a társadalom és a munkaerőpiac által elvárt digitális kompetenciák elsajátításának támogatásán keresztül. A projekt részcéljai:

* korszerű informatikai infrastruktúra és vezeték nélküli hálózat biztosítása a tankerületi központok által fenntartott köznevelési intézmények számára;
* a pedagógusok tanórai IKT eszközhasználatának támogatása IKT eszközök biztosításával;
* a tanulók digitális kompetenciáinak fejlesztése, különösen a matematikai, természettudományos, informatikai és műszaki pályákra való felkészüléshez szükséges keretek biztosítása;
* korszerű pedagógiai módszerek szerinti tanítási-tanulási folyamat támogatása a tankerületi központok által fenntartott köznevelési intézmények WiFi lefedettségének biztosításával.

A projektről további információk az alábbi oldalon olvashatók:

<http://kk.gov.hu/efop-3-2-4-16-2016-00001>

**EFOP-3.2.15-VEKOP-17 – A köznevelés keretrendszeréhez kapcsolódó mérési-értékelési és digitális fejlesztések, innovatív oktatásszervezési eljárások kialakítása, megújítása**

A projekt célja a digitális pedagógia támogatása, ennek keretében a modern digitális pedagógiai kultúra elterjesztése, a digitális tanulási és tanítási környezet fejlesztésének támogatása tartalom- és módszertan-fejlesztéssel annak érdekében, hogy növekedjen a köznevelésben részt vevők digitális írástudásának szintje. A projekt a köznevelés keretrendszeréhez kapcsolódó mérés-értékelési és digitális fejlesztések, innovatív oktatásszervezési eljárások kialakítása, megújítása mellett olyan komplex nevelési-oktatási programokat is támogat, mint például a témahetek megvalósítása, illetve a tanítási éven kívüli tematikus informális és nem formális tanulási alkalmak, programok fejlesztése.

A projekt pályázati felhívása a [www.palyazat.gov.hu](http://www.palyazat.gov.hu) oldalon megtekinthető.

**EFOP-3.2.5 – Pályaorientáció, kiemelten az MTMI készségek és kompetenciák fejlesztése a köznevelés rendszerében**

A projekt célja a pályaorientáció megerősítése a köznevelési intézményrendszerben, különös tekintettel a matematikai, természettudományos, műszaki és informatikai pályák (MTMI) választásának népszerűsítésére és ahhoz kapcsolódó kompetenciák fejlesztésére.

A felhívás részcéljai:

* a tudatos felnőttkori életpálya-építés és a majdani sikeres munkaerő-piaci részvétel megalapozása, az ehhez szükséges készségek elsajátításának, és így a köznevelés eredményességének, hatékonyságának és hátránykompenzáló szerepének javítása érdekében;
* a tanulók pályaorientációs kompetenciafejlesztése, kiemelten fókuszálva az MTMI területek népszerűségének növelésére a köznevelés intézményrendszerében;
* a pedagógusok és a pályaorientációs feladatellátásban érintett köznevelési szakemberek pályaorientációs célú felkészültségének támogatása.

A projekt pályázati felhívása a [www.palyazat.gov.hu](http://www.palyazat.gov.hu) oldalon megtekinthető.

**EFOP-3.2.6 – A tanulók képességkibontakoztatásának elősegítése a köznevelési intézményekben**

A projekt célja a köznevelési intézmények művészetpedagógiai módszertani megújítása és művészeti eszköztárának bővítése, a méltányos és minőségi oktatáshoz való egyenlő hozzáférés biztosítása, valamint a köznevelés eredményességének, hatékonyságának erősítése érdekében.

A felhívás részcéljai:

* a köznevelési intézmények művészetpedagógiai módszertani megújítása (beleértve a hátrányos helyzetű tanulók számára az alap- és középfokú művészetoktatásban való részvételt elősegítő módszertani fejlesztések megvalósítását);
* a pedagógusok felkészítése az új módszertan adaptálására;
* a művészetpedagógiai munka támogatása;
* a köznevelési intézmények hálózatosodásának támogatása;
* a köznevelési intézmények művészeti eszköztárának megújítása.

A projektről további információk az alábbi oldalon olvashatók:

<http://www.mtf.hu/index.php?id=1496915406>

**Tanoda program**

**Az EFOP 3.3.1-15, EFOP 3.3.1-16 és VEKOP 7.3.2. „Tanoda programok támogatása”** keretei között folytatódik a tanoda program. A program célja a hátrányos helyzetű tanulók lemorzsolódásának csökkentése, végzettségi szintjének növelése, a tanulók komplex személyiségfejlesztése, életpálya-építése nem formális, informális keretek között, a tanulói és helyi szükségletekre reagálva, a tanoda sztenderdben leírtaknak megfelelően. Az iskola és a tanoda együttműködése a két intézmény és a bevont tanulók érdekeit egyaránt szolgálják. A megvalósítás elkezdődött. A felhívás a [www.palyazat.gov.hu](http://www.palyazat.gov.hu) oldalon érhető el.

**EFOP-3.3.5 - Korszerű pedagógiai módszerek alkalmazását segítő Iskolai Közösségi Program kísérleti megvalósítása**

A projekt célja tematikus napközi és tematikus bentlakásos programok megvalósítása nem csak iskolai színtéren. A tanulás hatékonyságának és eredményességének növelése, a tanulók NAT-ban foglalt kulcskompetenciáinak, különösképpen a szociális kompetenciáinak fejlesztését célzó, kísérleti jellegű tematikus programok megvalósítása és eredményességének mérése által.

A projekt pályázati felhívása a [www.palyazat.gov.hu](http://www.palyazat.gov.hu) oldalon megtekinthető.

**EFOP-3.3.7 - Informális és nem formális tanulási lehetőségek kialakítása a köznevelési intézményekben**

A projekt célja az informális tanulási lehetőségek kialakításán keresztül a neveléshez és képzéshez való hozzáférés biztosítása, a köznevelés eredményességének és hatékonyságának növelése, a tanulók számára önmaguk, motivációik, képességeik mélyebb megismerését lehetővé tevő, átfogó kompetencia- és készségfejlesztés érdekében az iskolai oktatást kiegészítő, ahhoz illeszkedő **tanórán kívüli programok fejlesztése**, kiemelten a problémamegoldó gondolkodás, a vállalkozói és a kreatív készségek fejlesztése.

A projekt pályázati felhívása a [www.palyazat.gov.hu](http://www.palyazat.gov.hu) oldalon megtekinthető.

**EFOP -3.11.1 - "Szülő-Suli" - a tanulók iskolai előmenetelének javítása és a korai lemorzsolódás visszaszorítása az iskola-család együttműködésére alapozott egyéni fejlesztésen keresztül**

A projekt célja a végzettség nélküli iskolaelhagyásra vonatkozó stratégia intervenciós beavatkozása, melyet az alábbi tevékenységek szolgálnak:

* a lemorzsolódás visszaszorítására alkalmas, egyéni tanulási utakat támogató módszerek kialakítása és alkalmazása.
* az egyéni fejlesztést és az előrehaladást segítő családi környezet támogatását szolgáló, nyugdíjas pedagógusokat és pedagógus-jelölteket is integráló intézményi kapacitásbővítés, illetve kapcsolódó módszertani képzés;
* egyéni fejlesztés helyi innovatív módszertanainak kidolgozása és terjesztése az alapfokú köznevelési intézmények részére;
* szülők, nagyszülők számára elérhető, a gyermekek tanulmányi előrehaladását és a korai iskolaelhagyás visszaszorítását támogató, a tanulás tanulásának, a tantárgyi követelmények ismeretének, a tudományos magyarázatok értelmezési képességének, az egészségtudatosság és betegségmegelőzés alapinformációinak elsajátítását célzó programok kidolgozása és megvalósítása az egyéni fejlesztés sikeressége érdekében.

A projekt pályázati felhívása a [www.palyazat.gov.hu](http://www.palyazat.gov.hu) oldalon megtekinthető.

**Infrastrukturális fejlesztések**

Az EFOP keretében megvalósuló infrastrukturális fejlesztések alapvető célja a közoktatási intézmények beruházásainak célirányos támogatása a minőségi és befogadó oktatási környezet és hatékony nevelés infrastrukturális feltételeinek megteremtése érdekében. Cél a helyi szükségletek kielégítésére irányuló, racionális és hatékony működést biztosító, korszerű nevelési, oktatási környezet kialakítása, illetve az Nkt. szerinti mindennapos testnevelés infrastrukturális feltételeinek megteremtése, továbbá az EMMI rendelet 2. számú mellékletében meghatározott kötelező helyiségek kialakítása, felújítása és eszközök beszerzésének támogatása a minőségi nevelés feltételeinek megteremtése érdekében.

Az EFOP az infrastrukturális fejlesztést célzó felhívásaival a köznevelési intézményfenntartók teljes körét kívánja lefedni, amely cél megvalósítása érdekében több felhívás került kiírásra köznevelési intézményfenntartók számára. A Felhívások specifikusan szétválasztják az állami és a nem állami intézményfenntartóknak szóló fejlesztéseket, valamint figyelemmel vannak a különböző tanulólétszámú intézmények szempontjaira is.

Az egyházi fenntartású köznevelési intézmények számára meghirdetésre került az **EFOP-4.1.1-15 „Egyes egyházi infrastrukturális fejlesztések”** című felhívás, mely a nagyobb tanulólétszámú iskolák, feladatellátási helyek (minimum 350 fő egy feladatellátási helyen) infrastrukturális fejlesztésére biztosít lehetőséget. A kisebb tanulólétszámú egyházi fenntartású iskolák, továbbá a nemzetiségi önkormányzatok és a civil szervezetek által fenntartott köznevelési intézmények az **EFOP-4.1.5-16 „Köznevelési intézmények infrastrukturális fejlesztése”** című felhívás keretei között nyújthattak be támogatási kérelmet.

Az állami fenntartású intézmények számára az **EFOP-4.1.2-17 „Iskola 2020” Köznevelési intézmények infrastrukturális fejlesztése a hátránykompenzáció és a minőségi oktatás érdekében”** című felhívás, valamint az EFOP-4.1.3-17 „Állami fenntartású köznevelési intézmények tanulást segítő tereinek infrastrukturális fejlesztése” című felhívás nyújt támogatott fejlesztési lehetőséget. Ez utóbbi projekt célja, hogy a köznevelési intézményrendszer fejlesztése során a korszerű nevelési-oktatási eszköz- és feltételrendszerek, a köznevelés minőségi lehetőségei eljussanak a hátrányos helyzetű térségekbe, kisebb városokba, településekre is.

Az **EFOP-4.1.6-16 „A köznevelés támogató szerepének erősítése”** című felhívás a súlyos és halmozottan fogyatékos gyermekeket ellátó intézmények infrastrukturális fejlesztéséhez, továbbá a minőségi pedagógiai szakszolgáltatásokhoz való hozzáférés javításához járul hozzá a szakszolgáltatásokat nyújtó intézmények infrastrukturális fejlesztésével.

A projektek pályázati felhívásai a [www.palyazat.gov.hu](mailto:www.palyazat.gov.hu) oldalon megtekinthetőek.

Kedves Pedagógus Kollégák!

A fent leírt fejlesztésekből kiolvashatóak a köznevelési intézmények és leginkább a pedagógusok részére elérhető számos lehetőség. A 2017/2018. tanév első felében a kiemelt projektek kedvezményezettjei kidolgozzák a projektekhez kapcsolódó koncepciókat, kifejlesztik a megvalósítás módszereit, így a tanév második felében várhatóan elindulhatnak a pedagógus továbbképzések. Ugyan sok időt vesznek igénybe a továbbképzések, de a POK-ok és az interneten zajló on-line lehetőségek segíteni fognak abban, hogy ne kelljen sokat utazniuk a résztvevőknek. Várhatóak a tanulói lemorzsolódás csökkentését elősegítő, az új módszertani tartalmakat, tankönyveket, taneszközöket bemutató, alkalmazásukat segítő és a digitális kompetenciát növelő pedagógus továbbképzések.

Lehetőség nyílik az intézmények számára több pályázatban aktívan részt venni fenntartójukon keresztül. Érdemes jelezni a fenntartó felé pályázási szándékukat. Ezek a pályázatok a testneveléshez, MTMI, valamint digitális kompetenciafejlesztéshez eszközbeszerzést, a tanulók tanórán kívüli programjaihoz támogatást, más szervezetekkel való együttműködést, infrastrukturális fejlesztést tesznek lehetővé.

A végzettség nélküli iskolaelhagyással küzdő, illetve alulteljesítő iskolák szakmai segítséget kaphatnak módszereik, pedagógiai programjuk megújításához.

Kérjük, vegyék igénybe a lehetőségeket, működjenek együtt a pályázatok kedvezményezettjeivel a köznevelés minőségének fejlesztése érdekében!