**Testnevelés és sport a köznevelésben**

**Mindennapos testnevelés**

A mindennapos testnevelés témáját a különböző jogszabályokban rögzítettek alapján követjük végig.

**Az Nkt. alapján**

Az Nkt.27. § (11) bekezdése előírja, hogy a nappali rendszerű oktatásban, azokban az osztályokban, amelyekben közismereti tantárgyak oktatása folyik, azokon a napokon, amelyeken közismereti vagy szakmai elméleti oktatás is folyik, meg kell szervezni a mindennapos testnevelést.

A mindennapos testnevelést a köznevelési törvény felmenő rendszerben vezette be, amelynek értelmében a 2015/2016-os tanévtől a rendszer teljessé vált, azaz minden évfolyamon kötelező heti öt testnevelés órát tartani.

A heti öt testnevelésóra megtartása kötelező, azonban az Nkt. 27.§ (11) bekezdése – az alábbi feltételek valamelyikének teljesülése esetén – lehetőséget ad heti két testnevelésóra kiváltására:

„a) a kerettanterv testnevelés tantárgyra vonatkozó rendelkezéseiben meghatározott oktatásszervezési formákkal, műveltségterületi oktatással,

b) iskolai sportkörben való sportolással,

c) versenyszerűen sporttevékenységet folytató igazolt, egyesületi tagsággal rendelkező vagy amatőr sportolói sportszerződés alapján sportoló tanuló kérelme alapján a tanévre érvényes versenyengedélye és a sportszervezete által kiállított igazolás birtokában a sportszervezet keretei között szervezett edzéssel,

d) egyesületben legalább heti két óra sporttevékenységet folytató tanuló kérelme alapján - amennyiben délután szervezett testnevelés órával ütközik - a félévre érvényes, az egyesület által kiállított igazolással […].”

A mindennapos testnevelés öt óráját tehát főszabály szerint úgy kell elosztani, hogy minden tanulónak minden nap legyen testnevelés órája. Ettől a fő szabálytól egy esetben lehet eltérni, mégpedig a kötelező úszásoktatás megszervezése érdekében. Az úszásoktatás csak ritka esetben oldható meg az iskola területén, így rendszerint utaztatni kell a gyerekeket az uszodába. Más esetben a testnevelésórákat tömbösíteni nem lehetséges.

A kiváltási lehetőségek között szerepel a sportköri foglalkozáson való részvétel. A sportkör tartásának kötelezettségét szintén a köznevelési törvény írja elő. Minden iskolában, ahol legalább négy évfolyam működik, meg kell szervezni a sportköri foglalkozásokat. A sportáganként megszervezésre kerülő foglalkozásokon résztvevő tanuló kiválthat két kötelező testnevelés órát.

**Nemzeti alaptanterv alapján**

A Nat a testnevelés és sport műveltségterületen belül határozza meg az egyes sporttevékenységek (úszás, néptánc, közösségi és más sportjátékok, szabadtéri sportok, természetjárás, kirándulás) keretét, amelyet a kerettantervek részleteznek, és töltenek meg konkrét sportági tartalommal.

A Nat I.2.1. alfejezete elsősorban a kiváltások kapcsán tartalmaz rendelkezéseket. E jogszabály pontosítja, hogy melyek lehetnek azok a sporttevékenységek, amelyeket a testnevelés tantárgy törzsanyagán kívül is lehet oktatni a testnevelésóra keretében:

„A heti öt órából legfeljebb heti két óra a Nat testnevelés és sport műveltségterületében jelzett sporttevékenységekre (úszás, néptánc, közösségi és más sportjátékok, szabadtéri sportok, természetjárás, kirándulás), vagy – az iskola lehetőségeinek és felszereltségének megfelelően – különféle más sporttevékenységekre fordítható (hagyományos magyar történelmi sportok, mozgásos és ügyességi játékok, csapatjátékok).”

**A kerettantervi rendelet alapján**

**3+2 testnevelés óra megszervezése kétféle típusú kerettantervvel:**

A kerettantervi rendelet mellékletei tartalmazzák a tanórák tartalmi elemeinek leírását. Alapesetben minden évfolyam számára megfogalmazásra került a heti öt tanórát lefedő testnevelés-kerettanterv. Amennyiben azonban szükséges, akkor a rendelet 7. számú mellékletében – amelyben a miniszter által kiadott kerettantervek szerepelnek – megtalálható a három testnevelésórát lefedő kerettanterv, melyet az intézmények alkalmazni tudnak.

A kerettantervi rendelet 7. számú mellékletében meghatározottak szerint  az öt kötelező testnevelés órából két órát csak

* az Iskolai labdarúgás kerettanterve a köznevelés 1–4., 5–8. és 9–12. évfolyamai;
* a Kosárpalánta kerettanterv 1–4. évfolyam;
* a Szivacskézilabda kerettanterv 1–4. évfolyam;
* a Karate kerettanterv a köznevelés 7–10. évfolyama;

• Judo kerettanterv az 1-4. évfolyamon számára kerettantervek használatával lehet kiváltani.

A ”Kerettanterv a köznevelési típusú sportiskola neveléséhez-oktatásához” elnevezésű kerettantervet csak a kerettanterv nevében szereplő köznevelési típusú sportiskolák alkalmazhatják {EMMI rendelet Sportiskolai nevelés-oktatásra vonatkozó szabályok 177. § (1) – (5)}

A következő kerettanterveket az iskolák a rendelkezésükre álló szabad órakeret terhére építhetik be helyi tantervükbe:

•             Nemzeti lovaskultúra kerettanterve 3–5. évfolyam;

•             Vitorlázás – vadvízi ismeretek kerettanterve 5–8. évfolyam;

•             Kajak-kenu – vízijártassági ismeretek kerettanterve 5–8. évfolyam;

•             Bringaakadémia kerettanterve 3–4. vagy 5–6. évfolyam;

•             Bejárható Magyarország kerettanterve 5–8. évfolyam;

•             Sakk-logika kerettanterv 1–4. évfolyam;

•             Képességfejlesztő sakk kerettanterv 1–4. évfolyam;

•             Saktika (sakk-matematika) kerettanterv 9–10. évfolyam számára.

**Intézmények működéséről és névhasználatáról szóló rendelet alapján**

Az EMMI rendelet szabályozza a könnyített testnevelés és gyógytestnevelés kérdését.

A tanulót egészségi állapota miatt iskolaorvosi vagy szakorvosi szűrővizsgálat alapján könnyített vagy gyógytestnevelés órára kell beosztani. E tanulók esetén is úgy kell megszervezni a testnevelésórákat és könnyített vagy gyógytestnevelés-órákat, hogy esetükben is megvalósuljon a mindennapos testnevelés, azaz nekik is heti öt testnevelésórájuk legyen.

**Érettségi rendelet alapján**

Az érettségi követelményeket az érettségi vizsga részletes követelményeiről szóló 40/2002. (V. 24.) OM rendelet tartalmazza, amely szerint – mint minden olyan tantárgy esetén, melyet legalább két évig tanítanak az iskolában – a középfokú oktatás végén érettségi vizsga tehető testnevelés tantárgyból is, közép- illetve emelt szinten egyaránt.

A rendelet megfogalmazza, hogy mely sportágakból milyen gyakorlati vizsgarészeket kell teljesíteniük a tanulóknak, és az egyes gyakorlatok esetén mi a minimum szint. Az elméleti és gyakorlati részben is szerepelnek az alábbi témák: gimnasztika, atlétika, torna, küzdősportok, úszás, testnevelési és sportjátékok. Ez természetesen lefedi azt az ismeretanyagot, melyet a gyermekek az iskolai tanulmányaik alatt a tanterv szerint megismernek, valamint azon sportágakkal kapcsolatos ismereteket tartalmazza, melyek a testnevelőtanár-képzésben szintén megjelennek.

Testnevelő tanári szak tekintetében a testnevelés-érettségi vizsgatárgyat általában emelt szinten kötelező teljesítenie a felvételizőnek. Abban az esetben, ha az osztatlan tanárképzésben a testnevelés melletti másik szakpár olyan osztatlan tanári szak, amelynek megfelelő alapképzési szakon emelt szintű érettségi követelmény van előírva a felvételi kapcsán, akkor a testnevelő tanári szak tekintetében a testnevelés-érettségi vizsgatárgy középszinten is teljesíthető. A testnevelő tanári szak tekintetében a képzést meghirdető intézmények „alkalmassági vizsgakövetelményt” is előírnak. Ennek meghirdetése az adott évi Felvételi Tájékoztatóban történik, a részletes vizsgakövetelményeket az adott felsőoktatási intézmény a honlapján teszi közzé.

**Tanév rendjéről szóló rendelet alapján**

A 2017/2018. tanév rendje rendelet 3. mellékletének rendelkezései szerint a diákolimpiai sportversenyek az oktatásért felelős miniszter által meghirdetett és támogatott tanulmányi versenynek minősülnek a 2016/2017-es tanévtől.

**Magyarország jó tanulója – jó sportolója 2017 pályázat**

Az Emberi Erőforrások Minisztériumának Oktatásért Felelős Államtitkársága a tanév első félévében hirdeti meg a Magyarország jó tanulója − jó sportolója 2017 pályázatot.

A pályázat célja az ifjúság ösztönzése az eredményes tanulásra és a magasabb szintű sportolásra, a szellemi és fizikai képességek folyamatos fejlesztésére, a fizikai aktivitásra, rendszeres és egészségfejlesztő testmozgásra; a tehetségfelismerés, -gondozás és -kiválasztás, valamint az utánpótlás-nevelés célkitűzéseinek segítése; az egészséges életmód népszerűsítése; a becsületes játék, a fair-play szellemének ápolása; valamint a legkiválóbbak méltó elismerésben részesítése.

A Magyarország jó tanulója − jó sportolója 2017 címre azon tanulók terjeszthetőek fel, akik a 2016/2017. tanévben elért tanulmányi eredményük és kimagasló sportteljesítményük alapján méltóak a miniszteri elismerésre. A díjazottak oklevélben részesülnek, a cím adományozója az oktatásért felelős miniszter.

A pályázat részleteit (feltételek, szükséges dokumentumok, benyújtás módja, stb.) a kormányzati portálon, az Oktatásért Felelős Államtitkárság hírei között (http://www.kormany.hu/hu/emberi-eroforrasok-miniszteriuma/oktatasert-felelos-allamtitkarsag) megjelenő Pályázati kiírás tartalmazza.

A pályázat meghirdetéséről az iskolák elektronikus üzenetben értesítést kapnak, amelynek az osztályfőnökök, testnevelő tanárok, diákok és szülők felé történő mielőbbi továbbítása különösen fontos a pályázat kötelező mellékleteit képező igazolások beszerzésének időigényére tekintettel.

**Diákolimpia®**

A Diákolimpia® sportversenyek az EMMI rendelet 183. § (1) bekezdés bb) pontja alapján az oktatásért felelős miniszter által meghirdetett és támogatott tanulmányi versenynek minősülnek. Az EMMI rendelet 183. § (2) bekezdés (2) d) pontja, valamint a tanév rendje 3. melléklete értelmében az oktatásért felelős miniszter és a Magyar Diáksport Szövetség (MDSZ) a 2017/2018. tanévben is közösösen hirdeti meg a Diákolimpiát®.

A versenyekkel kapcsolatos általános és sportági szabályokat rögzítő versenyszabályzat és versenykiírás elektronikus formában szeptembertől elérhető a kormányzati portálon (www.kormany.hu) a Dokumentumok között (Emberi Erőforrások Minisztériuma; Hirdetmények, közlemények), valamint az MDSZ honlapján (http://www.mdsz.hu/diakolimpia/), emellett az MDSZ – a megyei diáksport szervezetein keresztül – nyomtatott könyv formában is eljuttatja az iskolákhoz, a testnevelőkhöz.

Az iskolák tizenhárom sportág – asztalitenisz, atlétika, duatlon (két év kihagyás után ismételten), floorball, futsal, grundbirkózás, kézilabda, kosárlabda, labdarúgás, röplabda, strandkézilabda, torna és úszás – versenyeire, továbbá a Mező Ferenc Szellemi Diákolimpiára, a Kis iskolák sportversenye - Kováts Tibor emlékversenyre és Játékos sportversenyre nevezhetik diákjaikat. A sportági szakszövetségek az MDSZ hozzájárulásával további sportágakban is rendezhetnek Diákolimpiákat, amelyek versenykiírásai a http://www.mdsz.hu/diakolimpia oldalon találhatóak meg.

Felhívjuk a figyelmet, hogy a 2017/2018. tanévben a Diákolimpia® versenyekre egy új monitoring és nevezési rendszeren keresztül lehet majd nevezni a diáksportolókat. Tekintettel arra, hogy az elektronikus nevezési rendszer használata minden érdeklődő számára kötelező, az MDSZ a nevezések gördülékenysége érdekében valamennyi iskola részére tájékoztató levelet küld, továbbá helpdesk szolgáltatást biztosít az érdeklődők számára. A pedagógusok munkáját megkönnyítendő – egyelőre az állami fenntartású iskolák esetében – a tanév elejéig megtörténik a Neptun KRÉTA rendszer és az új Diákolimpia nevezési rendszer működésének összehangolása. Az egyes versenyszámokra történő nevezések határideje eltérő, ezeket a megyei diáksport szervezetek határozzák meg.

A Diákolimpia® versenyekre történő utazási költségek biztosítása a fenntartó feladata.

Felhívjuk a figyelmet arra, hogy a felsőoktatási felvételi eljárásról szóló 423/2012. (XII.29.) Korm. rendelet 21. § (1) bekezdés e) pontja értelmében a felsőoktatási felvételi eljárás során a jelentkező a Magyar Diáksport Szövetség igazolása alapján, a Nemzetközi Olimpiai Bizottság által elismert sportágban a Magyar Diáksport Szövetség által vagy közreműködésével szervezett Diákolimpia országos döntőjében elért legalább 3. helyezésért 10 többletpontra jogosult, amennyiben az eredményt legkésőbb a jelentkezés évét megelőző nyolc éven belül szerezte.

A Diákolimpia® résztvevőinek száma éves szinten 270-280 ezer fő, a kiosztott érmek száma meghaladja a százezret.